b'\n_START_ARTICLE_\nPastorka in bela \xc5\xbeena\n_START_PARAGRAPH_\nPastorka in bela \xc5\xbeena je priredba slovenske ljudske pripovedke. Po ljudskih motivih sta jo priredila Jasna Branka Staman in Sa\xc5\xa1a Pergar, ilustrirala jo je Mojca Cerjak. Kot podlaga jim je slu\xc5\xbeila zbirka Oskarja Hudalesa, Zlati krompir, iz leta 1973. Pripovedka Pastorka in bela \xc5\xbeena je iz\xc5\xa1la kot samostojna knjiga v zbirki Iz zibelke leta 2005, pri zalo\xc5\xbebi Ajda, Murska Sobota.\n_START_SECTION_\nPovzetek vsebine\n_START_PARAGRAPH_\nBele \xc5\xbeene, najlep\xc5\xa1a bitja pod soncem, so prebivale na skritih krajih dale\xc4\x8d od ljudi in prihajale na travnate planjave Pohorja._NEWLINE_Na pobo\xc4\x8dju Pohorja je \xc5\xbeivel kmet z dvema h\xc4\x8derama: eno pravo, drugo le pastorko. Prava h\xc4\x8di je imela vsega na pretek, za delo se ni zmenila, vseeno pa se je stalno prito\xc5\xbeevala. Pastorka je za razliko od nje poprijela za vsako delo in znala \xc5\xbeiveti skromno. Med drugim je skrbela tudi za ovce, ki jih je vestno pasla po samotnih planjavah._NEWLINE_Nekega dne je med pa\xc5\xa1o ovc pri\xc4\x8dela jokati, ker se ji je ko\xc5\xa1\xc4\x8dek \xc4\x8drnega kruha, ki ga je imela s seboj, zakotalil po bregu navzdol. Prijazen glas jo je potola\xc5\xbeil \xe2\x80\x93 bila je \xc5\xbeena v belem. Povabila jo je v svojo leseno ko\xc4\x8do. Ponudila ji je bel in \xc4\x8drn kruh. Pastorka je izbrala \xc4\x8drnega, dobila pa belega. Nato je na izbiro dobila mleko in pre\xc5\xbeganko. Skromna deklica se je odlo\xc4\x8dila za pre\xc5\xbeganko, vendar ji je \xc5\xbeena nalila mleka. Kot zadnje je bilo pastorki ponujeno \xc5\xa1e preno\xc4\x8di\xc5\xa1\xc4\x8de na slami ali na pernici. Izbrala je seveda slamo, a na koncu je spala na pernici._NEWLINE_Zjutraj so pastorko na mizi pri\xc4\x8dakali \xc5\xbeganci in ko se je najedla, ji je bela \xc5\xbeena po\xc4\x8desala dolge \xc4\x8drne lase ter ji na glavo poveznila zlato kronico. Ko se je pastorka vrnila domov, je njeno polsestro prevzela zavist. Tako zelo si je \xc5\xbeelela kronice, da se je oblekla v stare cunje, od\xc5\xa1la na pa\xc5\xa1o, tam sedela, jokala in \xc4\x8dakala na belo \xc5\xbeeno. Tako kot pastorki, je bela \xc5\xbeena tudi tej deklici ponudila bel in \xc4\x8drn kruh, pre\xc5\xbeganko in mleko, pernico in slamo. Razvajenka je v vseh ponudbah izbrala imenitnej\xc5\xa1o stvar, dobila pa je tisto skromnej\xc5\xa1o. Zjutraj je bilo dekle jezno in nezadovoljno, zato tudi ni pustilo, da bi ji kdo \xc4\x8desal lase. Bela \xc5\xbeena je razkrinkala njene namere in jo brez kronice nagnala iz svoje ko\xc4\x8de._NEWLINE_Doma je kmetova prava h\xc4\x8di vzela kronico pastorki, le-ta pa je ob naslednji pa\xc5\xa1i vse povedala beli \xc5\xbeeni. \xc5\xbdena ji je obljubila, da bo kronica kmalu spet pri njej, takrat pa naj jo br\xc5\xbe spravi v skrinjo. Kronica je na glavi razvajenke po\xc4\x8drnela, zato jo je vrnila polsestri._NEWLINE_Pastorka se je dobro omo\xc5\xbeila in ni ve\xc4\x8d \xc5\xbeivela v pomanjkanju, kajti v skrinji je imela zlato kronico. Menda pa po pohorskih gozdovih \xc5\xa1e danes tava dekle, ki i\xc5\xa1\xc4\x8de belo \xc5\xbeeno, da bi ji odpustila napuh in vrnila lepoto.'